Dinu C. Giurescu a vorbit, pentru agenţia MEDIAFAX, despre semnificaţia Revoluţiei din 1989, despre cum percepe societatea română, la 25 de ani de la acest moment, dar şi despre lucrurile pierdute şi câştigate de România în toată această perioadă. 

"A câştigat într-adevăr libertatea, libertatea de a circula.  Este o realitate, ar fi nedrept să nu o recunoaştem.  Şi libertatea de a se informa, deşi lumea se lasă în continuare manipulată în toate felurile.  Dar astea sunt câştiguri nete.  În ceea ce priveşte pierderile nete, este viaţa mai grea.  Este clar un regres.  Salariatul o duce mult mai greu decât înainte", a spus Dinu C. Giurescu. 

Acesta a precizat că îşi aminteşte Revoluţia "ca pe un moment de mare speranţă". " Eram în Statele Unite, unde plecasem din 1988.  Eram cetăţean român cu reşedinţa în străinătate.  Şi imediat au luat legătura televiziunea canadiană cu mine şi alte televiziuni ca să le explic ce se întâmplă, cine sunt persoanele ale căror nume începuseră să fie vehiculate, cât ştiam şi eu", a afirmat Dinu C. Giurescu. 

Istoricul a precizat că s-a gândit atunci că acel moment marchează începutul unui capitol nou de viaţă. 

"Nu-mi venea să cred pur şi simplu.  Asta a fost prima reacţie.  Nu-mi venea să cred.  Deşi vedeam că în jurul nostru cădeau regimurile comuniste, dar nu mi-a venit să cred.  Nu eram în ţară.  Eram departe.  Am văzut imaginea mulţimii adunate în faţa Comitetului Central.  Am văzut acel Comitet Provizoriu care încerca să gireze treburile, asta înainte de a începe împuşcăturile prin Bucureşti.  Nu-mi venea să cred şi pur şi simplu am zis: «De-acuma înainte începem un capitol nou de viaţă».  E un capitol nou de viaţă, fără discuţie, dar nu neapărat în sens pozitiv.  Statul român este mult mai slab şi mult mai destrămat decât era în decembrie 1989", a mai spus Dinu C. Giurescu.